22. schôdza NR SR - 5.deň - B. popoludni
Dátum: 2024-10-28
Poslanec: Lackovič, Marek (PS)
Druh vystúpenia: Vystúpenie v rozprave

22. Vážená pani ministerka, drahé kolegyne, kolegovia, dovoľte mi, prosím, pani ministerka, zmapovať vašu cestu ministerky, ktorú ste absolvovala za posledný rok až do dnešného dňa a ktorá podľa mňa celkom prehľadne ukazuje, prečo by ste mala skončiť, a to čo najskôr. Pripravil som chronologicky deň po dni od nástupu do funkcie, 365 dní, ktoré stojí za to si prehľadne pripomenúť. Poďme teda na to. 30. 10. 2023. „List, ktorý poslala ministerka Šimkovičová svojmu českému kolegovi, nemá hlavu ani pätu,“ píšu médiá. „Tento zahanbujúci písomný prejav je v rovnakej kategórii ako vyjadrovanie Andreja Danka. Môžeme sa na tom zabávať alebo sa za nich cítiť trápne, oveľa nebezpečnejšie je, čo v nich takéto reakcie vyvolávajú, napríklad túžbu mstiť sa tým, čo ich verejne kritizujú.“ 6. november. Ministerka Šimkovičová povedala, že „kultúra slovenského ľudu má byť slovenská a žiadna iná. Naša kultúra nie je zmiešavanie iných kultúr ,“ vyhlásila. 7. 11. Médiá pripomínajú, že ministerka Šimkovičová bola ešte ako poslankyňa konateľkou vo firme prepojenej na Michala Grebečiho, podnikateľa odsúdeného za korupciu a známeho z odpadovej kauzy, pri ktorej vozili do základov obchvatu Bratislavy odpad. 11. 11. Na Bratislavskom hrade zrušili výstavu portrétov LGBTI ľudí, fotografka Dorota Holubová hovorí o cenzúre. 14. 11. Poslanec za SNS Ľupták v rozprave povedal, že „ žiadne dezinformačné weby neexistujú “ . V pléne parlamentu si to uznanlivo vypočula aj ministerka Šimkovičová. 14. 11. „Z extrému je dnes norma, píšu médiá. „Lukáš Machala musel v roku 2017 pre záľuby v konšpiráciách skončiť na ministerstve školstva pri nominantke SNS Lubyovej. Pre postoje počas pandémie bol toxický aj pre Danka, teraz patrí k najbližšiemu tímu Šimkovičovej.“ 21. 11. „ Ministerstvo kultúry nebude iniciovať intronizáciu Krista za kráľa Slovenska, ako to pred biskupmi a pápežským nunciom sľúbil štátny tajomník Štefan Kuffa. Vydiskutovali sme si to, ide to mimo ministerstva kultúry,“ povedala ministerka pre Aktuality. 26. 11. Nedávne výroky Šimkovičovej vyvolali v slovenskej herečke s afgánskym pôvodom strach. Diana Khwaja sa bojí o priateľov, ktorí pôsobia v kultúrnej oblasti na Slovensku a zároveň sú súčasťou rôznych menšín, citujem: „Zmiešovanie kultúr v mojom živote ma naučilo citlivosti a empatii voči ľuďom z akejkoľvek menšiny,“ hovorí. 29. 11. Šimkovičová má rozhodnúť o rozdelení 300-tisíc eur na projekty boja proti dezinformáciám a mediálnu výchovu. Organizátori už radšej naplánované aktivity rušia. Eurofondové peniaze by museli minúť do konca roka, a tak už majú len malú šancu niečo skutočne urobiť. 30. 11. Ministerke kultúry prekáža obraz Andreja Dúbravského, na ktorom sa objímajú dvaja muži. Chce urobiť legislatívne zmeny. Dúbravský reagoval, že jeho, naopak, znepokojujú ministerkine názory. 1. 12. „Poslanca SNS Farkašovského pobúrila cena chleba s masťou za 8,90. Nepochopil, že išlo o vtip , píše Zuzana Petková. „Možno keby jeho ministerka Šimkovičová nezrušila výzvu, z ktorej malo ísť 300-tisíc eur na boj proti dezinformáciám, vedel by rozoznať spravodajskú fotografiu od memečka.“ 7. 12. Ministerka Šimkovičová ďalej moderuje v konšpirátorskej internetovej televízii Slovan a propaguje ju. Prísť má o ročný plat. Jej aktivitami sa dnes zaoberá Výbor Národnej rady pre nezlučiteľnosť funkcií. 15. 12. Odborári z RTVS nesúhlasia so znížením príspevku pre telerozhlas, ktorý je súčasťou konsolidačných opatrení. Pri znížení alokácie z pôvodnej výšky 0,17 na 0,12 % HDP dostane RTVS o 55 mil. menej. 19. 12. Vláda chce zrušiť samostatný Fond na podporu kultúry národnostných menšín, vyplýva to z Plánu legislatívnych úloh na rok 2024, ktorý predpokladá vznik nového Fondu na podporu kultúry zlúčením súčasného Fondu na podporu umenia a Fondu na podporu kultúry národnostných menšín. 25. 12. Nezisková organizácia Šukar – Dživipen pracuje v Banskej Štiavnici so segregovanými komunitami a za roky činnosti sa naučila fungovať aj bez podpory od štátu. Mária Koledová od novej ministerky po výrokoch, že bude podporovať len slovenskú kultúru, nemá veľké očakávania a v pomoci chudobným chce pokračovať. 3. 1. Kritici návrhu zlúčiť podporné umelecké fondy odovzdali na Úrade vlády hromadnú pripomienku. 12. 1. „LGBTI+ mimovládky už od ministerstva kultúry nedostanú ani cent,“ vyhlásila Šimkovičová v novom stanovisku, v ktorom útočí na združenie Saplinq. „Len aby sa dopredu vedelo,“ zdôvodňuje ministerka svoj oznam. 14. 1. „Šimkovičovej vyjadrenia sú začiatkom jej politického konca , “ píše rektorka VŠMÚ Bohunka Koklesová. „ Sú to výroky neľudské a hlúpe, šíria nenávisť a agresivitu, robia terč z ľudí, ktorí sa právom cítia v našej krajine ohrození. V Rakúsku, kde žije, by si to nikdy nemohla dovoliť, bola by za to stíhaná.“ 16. 1. Riaditeľ bratislavskej Kunsthalle Ján Kratochvíl odstúpil zo svojej pozície. Vo vyhlásení stojí, že ministerstvo kultúry zamietlo rozpočet na tohtoročný program, citujem: „Aktuálne kroky ministerstva kultúry sú z nášho pohľadu znepokojivé a máme dôvod sa obávať o nezávislosť a slobodu tejto národnej inštitúcie,“ píšu zamestnanci. 16. 1. Ministerstvo kultúry vyzýva ľudí na Facebooku, aby napísali, či by malo finančne podporiť obnovu pamiatok alebo LGBTI akcie, kde sa, citujem: „maloleté deti majú učiť, ako sa predvádzať na sexuálnej šou“. Výzvu uvádza slovami, že „využitie verejných financií si zaslúži vecnú a konštruktívnu diskusiu.“ 17. 1. Ministerka kultúry kritizovala workshop, na ktorého organizácii sa podieľa košické občianske združenie Saplinq, citujem: „Projekt, na ktorý odkazuje, nefinancuje ministerstvo kultúry ani žiadna iná slovenská inštitúcia. Ak nemá jasno v tak dohľadateľných veciach, aký prehľad má o tých ostatných?“ hovorí jeho riaditeľ Róbert Furiel. 17. 1. Kunsthalle Bratislava príde o samostatnosť a prejde pod Slovenskú národnú galériu, oznámilo ministerstvo kultúry, citujem: „Nevyužila svoju historickú šancu, a to jednak z hľadiska svojej programovej náplne, očakávaní verejnosti a ani z hľadiska efektivity hospodárenia,“ tvrdí Šimkovičovej rezort. 17. 1. Ministerstvo kultúry chce nové pravidlá pre múzeá a galérie vrátane výpovede bez udania dôvodu či zrušenia verejných vypočutí, citujem: „Sú to účelové návrhy. Ich cieľom je posilnenie mocenského vplyvu štátu na sféru kultúry,“ upozorňuje Silvia Hroncová, bývalá ministerka kultúry. 17. 1. Do parlamentu mieria návrhy, ktoré chcú zmeniť fungovanie verejnoprávnych fondov v kultúre, citujem: „Iste vznikli s dobrým úmyslom, aby sa získala nestrannosť, ale nevyšlo to a to si treba povedať,“ hovorí Dušan Jarjabek zo SMER-u ako jeden z predkladateľov. 17. 1., to bol mimoriadne bohatý deň. Rada galérií Slovenska vyzýva poslancov aj ministerku kultúry, aby zastavili navrhované zmeny v múzeách a galériách, ktoré umožnia výpovede bez udania dôvodu či zrušenie verejných vypočutí. „ Zo žiadneho hľadiska nezlepšujú ich postavenie a fungovanie , “ stojí v otvorenom liste organizácie. 17. 1. večer. Kultúrna scéna spustila petíciu na odstúpenie ministerky Martiny Šimkovičovej, citujem: „Zamieňate si výkon verejnej funkcie v demokratickom a právnom štáte s autokratickým výkonom moci,“ píšu ministerke umelci a odborníci. Okrem iného kritizujú absenciu odbornej vízie či navrhované legislatívne zmeny v múzeách a galériách. 17. 1. „Je to krok v snahe o ovládnutie kultúrnych inštitúcií naprieč Slovenskom,“ hovorí o návrhoch noviel v kultúre Zuzana Benková, odvolaná riaditeľka Banského múzea. Návrhy aktuálne mieria do parlamentu. Benková sa nazdáva, že „to isté, čo robí SNS v rezorte životného prostredia, teraz čaká kultúru pod vedením ministerky Šimkovičovej.“ 18. 1. „ Ministerka Šimkovičová nastúpila do úradu s víziou, ktorú prezentuje ako národnú. V skutočnosti je to vízia normalizačná , “ píše Andrej Hofer. „Normalizačné ťaženie ministerky je nutné zaraziť, pretože nie je útokom iba na obrazy a umelecké fondy, ale aj na individuálnosť ľudskej existencie.“ 18. 1. Vysoká škola výtvarných umení v Bratislave organizuje pred dnešným protestom performatívne čítanie petície za odvolanie ministerky Šimkovičovej. Petíciu od stredy večera podpísalo takmer 30-tisíc ľudí. 18. 1. „ Martina Šimkovičová prerazila dno , hovoria v ankete osobnosti, ktoré podpísali petíciu za jej odchod z postu ministerky kultúry. K výzve sa pridávajú tisícky ľudí. „Je absolútne nekompetentná, nepatrí tam, nemá na to žiadne vlohy ani vedomosti , “ hovorí Kamila Magálová. 18. 1. Na protest v Bratislave prišlo viac ľudí ako pred týždňom. Organizátori odhadujú 26-tisícovú účasť. Minulý týždeň prišlo vyše 20-tisíc ľudí. Protesty sú vo väčšom počte miest po celom Slovensku. Celkovo ich je 23. 18. 1. večer. „ To, čo sa deje a chystá v oblasti kultúry pod taktovkou tej sebastrednej gýčovej maliarky, nemá obdobu,“ povedal výtvarník Rado Čerevka z Fakulty umení Technickej univerzity Košice. „Noví ľudia neprichádzajú do kultúry s novou koncepciou alebo so systémom, o ktorom by sa dalo diskutovať, ale iba vytvárajú priestor na rabovanie.“ 19. 1. Už 100-tisíc ľudí požaduje odstúpenie ministerky kultúry Šimkovičovej. 20. 1. „Sme svedkami snahy o návrat do čias, keď sa kádrovalo a zakazovalo , “ hovorí divadelník a hudobník Ľubo Burgr. Podľa neho je to veľmi nebezpečné. 20. 1. Rezort Martiny Šimkovičovej označil rakúskeho spolkového ministra kultúry Wernera Koglera za ministerku. S Koglerom, ktorý je aj vicekancelárom, sa Šimkovičová stretla v meste Bad Ischl, citujem: „Ďakujem pani ministerke za pozvanie a teším sa na spoluprácu,“ citoval rezort Šimkovičovú na Facebooku. 20. 1. neskôr večer. Ministerka Šimkovičová obnovila kultúrnu spoluprácu s Ruskom a Bieloruskom. Komunikáciu s týmito krajinami a s ich inštitúciami zakázala ešte exministerka kultúry Milanová týždeň po začiatku ruskej invázie na Ukrajinu. 21. 1. Ministerstvo kultúry odstránilo zo svojej facebookovej stránky všetky príspevky od príchodu novej ministerky Šimkovičovej. Posledný príspevok je tak z 25. októbra, keď sa s úradom lúčila Silvia Hroncová. 21. 1. Šimkovičová tvrdí, že facebooková stránka ministerstva kultúry je od novembra permanentne v stave kybernetického ohrozenia, preto z nej boli odstránené príspevky. Podľa nej nemá rezort záruku, že sa do obsahu stránky nezasahuje zvonku. 22. 1. Ministerstvo kultúry podalo trestné oznámenie za petíciu na odvolanie Martiny Šimkovičovej, ktorú doteraz podpísalo už vyše 153-tisíc ľudí. Pani ministerka sa sťažuje, že „podpisy pribúdajú rýchlo aj počas noci . “ 23. 1. Akademický senát Vysokej školy múzických umení sa pripojil k výzve na odstúpenie ministerky Šimkovičovej. Podľa neho rezort kultúry vykonáva likvidačné kroky bez dialógu s kultúrnou obcou. Vidí v tom snahu o ovládnutie umeleckých fondov aj mediálny politický vplyv. 23. 1. Neodborné kroky a necitlivé vyjadrenia ministerky kultúry kritizuje aj akademický senát Fakulty umení Technickej univerzity v Košiciach, citujem: „Nachádzame sa v situácii, keď môže byť mocenskými zásahmi ohrozená nielen existencia nezávislej kvalitnej kultúry, ale aj kultúrnosť ako taká,“ uvádza sa v stanovisku. 23. 1. Martina Šimkovičová sa počas víkendovej návštevy Rakúska nestretla s ministrom Wernerom Koglerom, ktorého rezort na Facebooku pôvodne označil za ministerku. Ten ju síce pozval a Šimkovičová pozvanie prijala, no krátko pred stretnutím sa ospravedlnila. Potom písala, že sa v Bad Ischli stretla s potomkom cisárovnej Sisi. 23. 1. Fond na podporu umenia a Fond na podporu kultúry národnostných menšín sa zrejme nezlúčia, tvrdí ministerstvo kultúry, mieni ich však ďalej zmeniť, tak aby mali hlavné slovo nominanti rezortu. 25. 1. Ministerka kultúry aj v parlamente tvrdí, že „petícia proti nej je zmanipulovaná. Mohli ju vraj ovplyvniť boti a roboti. Vec je vo vyšetrovaní, takže to nechajme na orgány činné v trestnom konaní,“ povedala. 26. 1. Vysoká škola múzických umení vyzýva parlamentný výbor pre kultúru a médiá, aby otvoril transparentnú odbornú diskusiu o návrhoch zmien v kultúrnom sektore. „Umenie, kultúra ani verejnoprávne médiá nie sú majetkom politikov,“ uviedla. 30. 1. Činnosť galérie v budove Slovenského rozhlasu pozastavia pre nedostatok peňazí. Výpoveď dostala kurátorka, historička umenia Daniela Čarná, ktorá pripravovala sprievodné podujatia k výstavám, ale aj žiadané prehliadku budovy rozhlasu. Odísť by mal aj kurátor Ivan Jančár, ktorý galériu pred troma rokmi rozbiehal. 1. 2. „Ministerka Šimkovičová sa ku kultúre správa ako feudál ku svojmu lénu,“ vraví jeden z jej predchodcov Marek Maďarič. 5. 2. „Otvorenú výzvu na odstúpenie ministerky napokon podpísalo 188 494 ľudí,“ hovoria iniciátori výzvy po overení podpisov, podpisy v krabiciach odovzdali na ministerstve kultúry, Šimkovičová v budove nebola prítomná. 5. 2. Po kontrole verejnej výzvy na odchod Šimkovičovej napokon našli iba pár stoviek podpisov, ktoré neuznali. Iniciátori za pomoci IT technikov odstránili viditeľne fiktívne podpisy alebo tie poslané z pochybných serverov. 19. 2. Kto všetko bol so Šimkovičovou v Abú Dhabí, stále nie je jasné. Ministerka kultúry prvýkrát opísala svoju zahraničnú cestu v internetovom televysielaní Peter a Martina, sťažovala sa, že za ňou sliedili eštebáci. 28. 2. Slovenské banské múzeum je ukážkou toho, ako prebieha normalizácia kultúry v réžii SNS. Postoj Galérie Jozefa Kollára, ktorá ostala takmer prázdna, však naznačuje, prečo súčasná vláda v snahe ovládnuť kultúru nebude úspešná. Umelci a umelkyne zrušili program na celý rok a bojkotujú nové vedenie. 8. 3. Ministerke kultúry sa nepáči predstavenie o nenávisti, ktoré sa dnes odohrá v bratislavskom DPOH. Riaditeľka divadla Valéria Šulcová hovorí, že „chcú iba prečítať, čo ľudia píšu ženám vo verejnom priestore. Nenávisť a agresivita je dnes podľa nej legitimizovaná.“ 10. 3. „Ochrana pamiatok sa môže vydať na maďarskú cestu,“ upozorňuje Kultúrna obec. Ministerstvo pod vedením Šimkovičovej to odmieta. „V Maďarsku v podstate zanikla inštitucionálna pamiatková starostlivosť,“ píše Napunk, „a sú obavy, že aj na Slovensku sa podriadi developerským alebo turistickým zámerom.“ 11. 3. Vláda sa chystá rýchlo ovládnuť RTVS, ako inštitúcia má skončiť, rovnako jej riaditeľ. 12. 3. Analytik Memo 98 Godársky vraví, že „novela o telerozhlase používa jazyk totality.“ Naráža na fakt, že novovytvorená Programová rada má mať v popise práce kontrolu programu. 12. 3. Český rozhlas podporil súčasné vedenie RTVS a vyjadril obavy nad navrhnutými zmenami. Považuje ich za krok smerom k zoštátneniu k média a k potlačeniu jeho slobodného a objektívneho vysielania. 12. 3. Reportéri bez hraníc kritizujú avizované zmeny RTVS. Novela je podľa medzinárodnej organizácie v rozpore s európskym zákonom o slobode médií a viedla by k politickej podriadenosti verejnoprávneho médiá. Žiada jej stiahnutie. 13. 3. Vyhlásenie zamestnancov a spolupracovníkov RTVS v prvý deň podpísalo 600 ľudí z televízie a rozhlasu. 13. 3. Herečka Kamila Magálová, režisér Juraj Johanides, moderátorka Elena Vácvalová či komik Samo Trnka sa postavili na obranu RTVS. Magálová v ankete varovala pred normalizáciou. Podľa dramatika Silvestra Lavríka „ide o premenu na vybíjanú hlásnu trúbu tupokracie.“ 14. 3. Ministerka kultúry kritizuje, že „ súčasťou prijímačiek na VŠMU mali byť dve zadania, vraj názor na ministerku Šimkovičovú a zahranie etudy ohľadom Andreja Danka, citujem: „Skúste zistiť, novinári, či je toto pravda,“ hovorí ministerka. Za zachovanie RTVS sa postavilo viac než tisíc jej zamestnancov, zvažujú aj štrajk. 14. 3. Vedenie Vysokej školy múzických umení v Bratislave sa ostro vymedzuje voči slovám ministerky Šimkovičovej na adresu školy: „Pre našu školu je neprijateľné, aby bola zaťahované do netransparentných politických hier.“ 17. 3. Výzvu na zachovanie verejnoprávnej RTVS podpísalo 1 203 zamestnancov a spolupracovníkov. 25. 3. Ministerka kultúry odvolala riaditeľku Bibiany aj Slovenskej národnej knižnice. Šéfka domu umenia pre deti Zuzana Liptáková končí bez udania dôvodu. Pri odvolaní riaditeľky SNK Kataríny Krištofovej ministerka ako dôvod uviedla manažérske pochybenia. 25. 3. Zamestnanci Bibiany sa postavili proti odvolaniu riaditeľky Liptákovej. „Stojíme za ňou, žiadame ministerstvo kultúry o vysvetlenie,“ napísali vo svojom stanovisku. 26. 3. V stredu od 17.00 hod., bude pochod a demonštrácia s názvom Ruky preč od RTVS . 26. 3. Ako prebehla výmena riaditeľky v Bibiane? Spočiatku formálne stretnutie podľa zúčastnených postupne naberalo na intenzite a prepuklo do ostrej výmeny názorov. „Od začiatku prebiehalo stretnutie v tom duchu, že nám chceli ukázať svoju dominanciu, a presvedčiť nás, že všetko je v súlade so zákonom. Zároveň nám povedali, že máme priestor na protest, ale aj oni majú svoju právnu moc sa k tomu postaviť a konať. Takýchto narážok padlo viacero, považoval som to za vyhrážanie,“ hovorí Adam Balog z Bibiany. 27. 3. Ministerka kultúry na otázku, prečo odvolala riaditeľku Bibiany bez udania dôvodu, povedala, že „šlo o normálny postup . “ Na ďalšie otázky novinárov po rokovaní vlády v Galante neodpovedala, nasadla do auta a odišla. 27. 3. Umelecká obec sa symbolicky lúči s bratislavskou Kunsthalle, ktorá z rozhodnutia ministerky zanikne ako samostatná organizácia. 27. 3. Tím, ktorý v Bibiane pripravoval Bienále animácie Bratislava, oznámil, že dáva výpoveď. 28. 3. Ministerstvo kultúry chce dať takmer 266-tisíc eur na rekonštrukciu pamätníka SNP a oslavy na Jankovom vŕšku. Peniaze má dostať obec Uhrovec, lokalita je z minulosti známa aj návštevami ruských motorkárov skupiny Noční vlci. 29. 3., 29. 3., pardon. VŠVU kritizuje predvolanie jej študentky políciou po akcii, na ktorej sa lúčili s Kunsthalle, citujem: „Takúto šikanu a trápny pokus o zastrašovanie zo strany vládnych a bezpečnostných zložiek považujeme za neprípustné,“ uviedla. Proruský portál... Pardon. 2. 4. Proruský portál s adresou v Prahe riadili z Moskvy, odhalili české tajné služby. Rozhovor mu poskytol aj Ficov poradca Erik Kaliňák, ktorý v ňom konšpiroval o médiách na Slovensku, či ministerka kultúry Šimkovičová. 4. 4. Slovenskú národnú knižnicu v Martine dočasne povedie Ivana Kostrabová, ministerka Šimkovičová predtým odvolala Katarínu Krištofovú, zdôvodňuje to aj nezvládnutím digitalizácie kultúrneho dedičstva. 8. 4. Platforma „ Otvorená kultúra! “, zverejnila zvukovú nahrávku, ktorá dokazuje, ako prebiehala výmena riaditeľky v Bibiane. Stretnutie bolo plné vyhrážok a osobných invektív. „Koľko máte detí? Máte aspoň 30 rokov?“ pýtali sa úradníci ministerstva kultúry zamestnancov, ktorí chceli vedieť, ako bude Bibiana ďalej fungovať a prečo Zuzanu Liptákovú od... (Prerušenie vystúpenia časomerom.)